 Waxaa toddobaadkan ku buuxsamay oo 17 sano ka soo wareegtay, markii ay soo gabo-gabowday 21 sano oo Soomaalidu nabad, barwaaqo iyo baraare ku naalooneysay, 26kii January 1991kii ayey aheyd markii taariikhda mugdiga iyo murugada leh ay Soomaalida u bilaabatay, waxayna aheyd markii wax saxaafadda reer Galbeedku ugu yeereen kacdoon shacbi ahi uu caasimadda Muqdisho ka bilowday, waxa uu ahaa kacdoon aan ujeedo iyo jaho midna laheyn, waxaana bilowday barakac iyo bur-burinta hantidii qaranka iyo middii gaarka loo lahaaba, waxaanan hubaa in hogaamiyeyaashii kacdoonkaas ay maanta ka xun yihiin sidii uu xaalkaasu ku dambeeyey oo ka qoomameynayaan wixii ay horseedeen, waayo wixii ay filayeen iyo waxa dhacay waa kaaf iyo kala dheeri. 